google/wiki40b huggingface dataset:
Speedway

Speedway (er i Europa) en motorsport der men konkurrerer med spesielle motorsykler på en rundbane der svingene ikke er dosert.
En speedway-kamp kjøres individuelt eller mellom to lag som består av syv førere hver. Fører seks og syv er reserver. Hjemmelaget kjører med røde og blå hjelmer, bortelaget med hvite og gule.
En lagkamp omfatter seksten puljer. To førere fra hvert lag konkurrerer mot hverandre etter et fast kjøremønster i hver pulje. Vinneren av puljen får tre poeng, andremann to, tredjemann ett og sistemann null poeng.
Det første verdensmesterskapet i speedway ble arrangert på Wembley i London i 1936 og vant gjorde Lionel Van Praag fra Australia.
I Norge finnes det elleve klubber organisert i en liga. Det arrangeres også et endags NM-stevne. Det er åtte spesialbygde speedway-baner i Norge, i tillegg til at det kjøres på travbaner.
Idretten er organisert i Norges Motorsportforbund.
Yoko Takahagi

Landslaget

Yoko Takahagi spilte 31 landskamper for Japans kvinnelandslag. Hun ble tatt ut i Japans tropp til VM i fotball 1991.
Yiannis Ploutarhos

Yiannis Ploutarhos (gresk Γιάννης Πλούταρχος, Jánnis Ploútarkhos) (født 18. desember 1970) er en gresk sanger og musiker. Yiannis Ploutarhos (eller Yiannis Kakossaios, som er hans virkelige navn) ble født i en liten landsby utenfor Orxomenos kalt Mavrogia. Der bodde han til han ble 16 år, da han bestemte seg for å flytte til Athen for å oppfylle sin store drøm om å blir sanger og musiker.
Yiannis opptrådte for første gang som profesjonell i et lite konserthus i Koridalos-området. Skuffet over fremførelsen, og musikkbransjens ærlighet, droppet han to ganger planen om å bli sanger på fulltid, og livnærte seg som frisør ved siden av å synge.
Men etter to år bestemte han seg igjen å forsøke seg som en profesjonell sanger, og han sang i «Rodolfo» et stort konserthus sammen med andre greske sangere som Giannis Poulopoulos, Rita Sakelariou, Themis Adamantidis, Stelios Rokos og Giorgos Mazonakis.
I 1998 gav han ut sin første CD-singel, som inneholdt tre låter fra sitt kommende album. Hans første album med tittelen «Mono Esi» ble gitt ut en og en halv måned etter.
I 2000 gav han ut sitt andre album med tittelen «Ipirxan Orkoi». Det var dette albumet som virkelig gjorde Yiannis populær i Hellas, og som satte fart på karrieren hans.
Yiannis Ploutarhos er gift og har to barn. Som hobby liker han å male, og han har uttalt seg at hans store «tabbe» i livet var å ikke lære seg det greske språket korrekt.
Newbery-medaljen

Mottagere av flere Newbery-medaljer

Kate DiCamillo, 
E.L. Konigsburg, Joseph Krumgold, Lois Lowry, Katherine Paterson og Elizabeth George Speare har alle fått to Newbery-medaljer.
Maupiti

Maupiti er en atoll og en kommune i îles Sous-le-Vent i Selskapsøyene i Fransk Polynesia. Folketellingen i 2017 viste et innbyggertall på 1 295.
Maupiti ligger 40 km vest for Bora Bora. Den har et areal på 13,5 km² og er den minste og vestligste av øyene i îles Sous-le-Vent. Midt i atollen reiser Teurafaatui seg til 380 moh. 
Flyplassen på Maupiti ligger på en av de ytre øyene i atollen.
Atollene Manuae, Maupihaa og Motu One tilhører også Maupiti kommune.
A Daring Smoothie

A Daring Smoothie er debutalbumet til det norske rockebandet Asiago. Albumet ble utgitt i mars 2010.
A Daring Smoothie ble spilt inn i Das Boot studio ved Dora, som drives av Håkon Gebhardt (tidligere medlem av bandene Motorpsycho og HGH). Asiago var det første bandet som spilte inn musikk i dette studioet. Sporet «Absurdia Zoo» ble tatt med på Platekompaniets Juba-CD, som ble gitt ut i 10000 eksemplarer og delt ut gratis på alle Platekompaniets butikker over hele Norge.
Caligo

Utseende

Store til meget store (vingespenn gjerne 80 – 160 mm) sommerfugler, vanligvis brunlige, med påfallende store vinger sammenlignet med kroppen, som er ganske kort og liten. Antennene er svært tynne, ganske svakt klubbeformede, nesten halvparten så lange som forvingene. Vingenes overside er gjerne mørk, ofte med et bredt tverrbånd av lysere, iridescerende skjell. Av og til kan det meste av vingene være dekket av disse skjellene, som hos de beslektede morfosommerfuglene (Morphini). Forvingene er avrundet trekantede, bakvingene store og brede. Vingenes underside er vanligvis tett tverr-stripet i brunt og hvitt (vatret), med en eller to store øyeflekker på undersiden av bakvingen. Larvene er gjerne brunlige, med ulike slags utvekster på kroppen, det bakerste leddet er gaffelformet.

Levevis

Uglesommerfuglene unngår solskinn, dels ved å holde seg inne i den tette skogen og dels ved å fly på ettermiddags- og kveldstid da det gjerne er overskyet og skumt. Larvene lever på forskjellige planter, blant andre bambus og arter i ananasfamilien (Bromeliaceae). Flere arter kan leve på bananplanter og gjøre noe skade i plantasjer. De voksne sommerfuglene blir tiltrukket til gjærende frukt.
Svadde

Svadde er et industriområde på Rjukan med en rekke industribedrifter. 
I området finnes også Bjørn Myhres plass, som er en fotballbane (Rjukan stadion) hvor Rjukan IL spiller og trener. Svadde ligger sør for Tvergrot og Bjørkhaug Eka Chemicals er et av de store industribedriftene på Svadde, sammen med Heger som produsere sykehusvarer.
Ikke-aggresjons-prinsippet

Ikke-aggresjons-prinsippet (også kalt ikke-aggresjons-aksiomet) er en etisk påstand som sier at bruk av aggresjon er uetisk i seg selv. Aggresjon blir her definert som bruk av eller trussel om fysisk makt mot en person eller en persons eiendom, utover den grad som er nødvendig for selvforsvar. Det er dette siste som skiller ikke-aggresjons-prinsippet fra pasifisme. Prinsippet er et deontologisk (regelbasert) etisk standpunkt.

Opprinnelse

Praksisen av prinsippet har en lang tradisjon, men er blitt gjort populær av anarkister og forskjellige skoler innen libertarianisme (konsekvens-libertarianere er et unntak da de ikke baserer sin libertarianisme på prinsippet). Prinsippet regnes som et aksiom i noen former for anarkisme, og man finner indiser på prinsippet i jødedommen, kristendommen, islam og også østlige religioner/filosofier som taoisme.

Definisjon

Libertarianere hevder ofte at ikke-aggresjons-prinsippet inkluderer eiendom og kontraktsfrihet som en del av selveie. Grunnlaget for utvidelsen av selveie til ens eiendom er John Lockes argument som sier at man kan erverve eiendomsrett over en naturlig ting som ikke tidligere har en eier ved at man bygger noe ut av det og dermed gjør det til en del av ens selv. Senere handel av sed eiendom (eksempelvis salg eller leie) er en overføring av denne retten. Hvis noen bruker aggresjon mot ens eiendom, bruker man samtidig aggresjon mot individet. Når det gjelder kontraktsfrihet innebærer selveie at man har frihet til å handle uten å bli utsatt for aggresjon.
Definisjonen av selvforsvar er viktig for betydningen av prinsippet. Selvforsvaret kan begrenses til akutte nødssituasjoner, eller være mer fremsynt. Det kan gjelde mellom individer eller på tvers av samfunn. En politisk tilnærming kan være å forsøke å minimere aggresjon over hele samfunnet, selv om det innebærer bruk av tvangsmakt. Dette kan kalles "ikke-aggresjons-utilitarisme", fordi verdien ikke-aggresjon nytte-maksimeres over hele samfunnet.

Konsekvenser

Hvis man aksepterer retten til privat eiendom og kontraktsfrihet, fører ikke-aggresjons-prinsippet til at man tar avstand fra tyveri, vandalisme og bedrageri. Når man anvender prinsippet på staten, kan det se ut til at det ugyldiggjør mange vanlige politiske elementer inkludert skatt, verneplikt og regulering av frivillig handel. Anarko-kapitalister mener ofte at den logiske konklusjonen er at prinsippet krever at man avskaffer selve staten, hvor man antar at individer vil bli beskyttet mot aggresjon gjennom forsikringsavtaler med private organisasjoner, eller bare gjennom selvforsvar. Et alternativ til dette synet kan være at en begrenset statsmakt kan være et helt nødvendig kollektivt selvforsvarsmiddel.

Kritikk

Prinsippet mottar i hovedsak tre hovedkritikker. Den første påstår at prinsippet er umoralsk. Den andre hevder det vil være umulig å utføre konsekvent i praksis, mens den tredje hevder at tolkningen av prinsippet kan være for tvetydig til å være nyttig.
Barbie Girl

«Barbie Girl» er en sang av dansk-norske dance-popgruppen Aqua.
Sangen ble utgitt i 1997 som deres tredje singel, og var den første av bandets singler som ble sluppet i Storbritannia. Sangen ble utgitt på debutalbumet Aquarium (1997), og var skrevet av Claus Norreen og Søren Rasted etter at bandet hadde sett en kitsch-utstilling.
Sangen toppet hitlister verden over, i Storbritannia og Australia la den på topp i tre uker. Den nådde #7 på den amerikanske Billboard Hot 100 listen. Singlen har solgt over 8 millioner eksemplarer verden over. Musikkvideoen til sangen har per juni 2019, blitt vist over 600 millioner ganger på YouTube.
Like fullt kåret magasinet Rolling Stone låta (og videoen) i september 2011 til «den dårligste sangen i 1990-årene», ifølge oppslag hos Fox News.
Klara Lie

Kongens fortjenstmedalje

Lie fikk våren 2008 Kongens fortjenstmedalje i gull. Fylkesmann i Oslo, Hans J. Røsjorde stod for overrekkelsen. Hun fikk medaljen for sitt lange virke innen sosialmedisin.
Eggedal

Eggedal er en fjellbygd øverst i Sigdal kommune i Buskerud. Den har tidligere vært jord- og skogbruksbygd, men fra 1960-tallet og frem til i dag har fabrikken Sigdal Kjøkken sysselsatt store deler av den yrkesaktive befolkningen. Sagbruk/trelastforretning og hyttebygging er andre viktige arbeidsplasser. I sentrum av bygda er det dagligvarebutikk, jernvarehandel, kafé, kirke og turistkontor.
Eggedal skole er en barneskole og har omtrent 100 elever fra Eggedal og Nedre Eggedal.

Turisme og hytteområder

Som inngangsport til deler av Norefjell, Haglebu og Vestfjella mot Numedal har Eggedal stor tilstrømning av folk som har hytte i disse områdene. Eggedal Vestfjell har flott tur- og skiterreng i store uberørte naturområder. Området grenser i sør til Norges største naturreservat, Trillemarka.
Om vinteren finnes preparerte skiløyper i områdene rundt Eggedal. Løypene ligger i praktfullt turterreng i det vesentligste fra 700 og opp mot 1100 moh. Løypene er også knyttet sammen med løypenettet på Norefjell.
Det er gode multeområder i Eggedal, og det er adgang til stangfiske av ørret i flere av vannene i området.

Eggedal under andre verdenskrig

I Eggedal falt syv norske Milorg-soldater og seks tyske politisoldater av norsk og tysk herkomst under en trefning ved Haglebuvann i 26. april 1945. En krigsfange i uniform ble også likvidert av Milorg. Trefningen er blitt kalt Haglebuslaget.

Kunst og kultur i Eggedal

Kunstnerne Christian Skredsvig og Theodor Kittelsen «fant» denne bygda og bosatte seg her for over 100 år siden. Begge kunstnerhjem – Lauvlia og Hagan – er åpne for besøk i sommerhalvåret. Eggedal Mølle, en gammel nyrestaurert bydemølle, kan sees i drift lørdager og søndager om sommeren.
I Eggedal sentrum er statuen «Mannen med katten», med motiv fra Chr. Skredsvigs bilde «Idyll», som kunstneren Nils Aas laget i forbindelse med 150-årsjubileumet for Skredsvigs fødsel. Se ellers informasjon under Sigdal.
Idrettslaget Fjell-Kameraterne

Idrettslaget Fjell-Kameraterne er et tradisjonsrikt fleridrettslag fra Bergen. Klubben ble stiftet 6. juli 1919 av medlemmer fra Skansens Bataljon. Per 2010 har klubben aktive avdelinger for fotball, bordtennis og innebandy.

Bordtennis

Fjell-Kameraterne har en stor og aktiv bordtennisavdeling. De siste årene har denne gruppen stått for både den beste rekrutteringen i klubben, og de beste resultatene. Avdelingen har en lang tradisjon for å arrangere store mesterskap i samarbeid med Sportsklubben Heros.

Fotball

Fotballavdelingen i Fjell-Kameraterne har lange og stolte tradisjoner, om enn ikke de siste par tiårene. I løpet av 2010-sesongen trakk klubbens A-lag seg fra seriespill i 6. divisjon i Hordaland Fotballkrets. Sesongen 2010 hadde avdelingen også oldboyslag og veteranlag, samt et lag i 7er-serien.

Innebandy

Fjell-Kameraterne har hatt en aktiv innebandygruppe siden seint høsten 2003. Før dette hadde spillere fra klubbens bordtennisavdeling hatt jevnlige treninger med innebandy i flere år, men 19. desember denne vinteren bestemte en håndfull spillere seg for å iverksette drømmen om en ny avdeling i klubben. Den nye gruppen deltok i seriespill for første gang sesongen 2003/2004, og med helt ferske spillere ble det et tøft møte med de mer etablerte klubbene i kretsen. Dette satte ikke en stopper for den nystartede gruppen, og allerede i klubbens andre sesong var det nok spillere til to lag i seriespill. Siden oppstarten har gruppen jobbet langsiktig, og det har etter hvert gjort klubben til den største i Bergen og i Hordaland. Siden 2007 har klubben vært sterkt representert i kretsstyret i Hordaland, og har også engasjert seg i idrettens utvikling på nasjonalt nivå. Siden 2010 har klubben vært den største i Hordaland, og hadde per 31.12 2010 106 medlemmer. 31.12 2015 hadde klubben 323 medlemmer, og var med det den 5. største innebandygruppen i landet.
Sesongen 2016/2017 har klubben seks lag i seriespill, fire herrelag og to damelag (ett i samarbeid med Haukeland Sykehus Idrettslag). I tillegg deltar klubben i turneringer for barn og unge arrangert av Hordaland Bandykrets. Klubben har sitt nedslagsfelt i Fyllingsdalen og på Laksevåg. Siden våren 2010 har Fjell Innebandy hatt en egen gruppe for funksjonshemmede. Fjell-Kameraterne innebandy har et sterkt engasjement for å bidra til at alle som ønsker å spille innebandy i Bergen har et tilbud som passer for dem.
Våren 2010 ble Fjell utpekt til EMBLA-klubb av Norges Bandyforbund, noe som innebærer en ekstra satsing på innebandy for jenter.
Sommeren 2016 ble tidligere landslagstrener for det nederlandske damelandslaget, Tim Hidskes, engasjert som A-lagstrener for herrene. Dette har ført til en økt interesser rundt klubbens representasjonslag.

Hytter

IL Fjell-Kameraterne eier to hytter, Byfjellshytten på Fløien og Fjelltun på Kvamskogen. Byfjellshytten er stort sett åpen hver søndag, mens Fjelltun er mye utleid til bedrifter og skoleklasser, i tillegg til å være flittig brukt av klubbens medlemmer.
Distrikt (England)

Kretser og sogn

Et distrikt kan være ytterligere inndelt i kretser (wards) og / eller verdlige sogn. Disse enhetene har et begrenset lokalstyre. Kretser brukes mest i byer, slik at hver bydel utgjør en krets. Sogn brukes med noen få unntak bare på landet, og består gjerne av en landsby eller av flere landsbyer som ligger svært nær hverandre.
Cobalus

Utseende

Middelsstore (vingespenn 35-40 millimeter), smalvingede, mørkbrune smygere med hvite flekker på forvingen og et større, hvitt felt på bakvingen.

Levevis

Larvene lever på gress.

Utbredelse

Slekten er utbredt i Mellom- og Sør-Amerika, fra Honduras til Brasil.
Carlstens festning

Carlstens festning (før 1658 og fra 1719 til 1720  Christiansteen festning) er en festning som ligger i Marstrand, et tettsted vest i Sverige i Västra Götalands län. Festningen ligger på Marstrandsøyas høyeste punkt. Festningen er oppkalt etter den svenske kongen Carl X Gustav.

Bygging av festningen

Under byggingen ble festningen brukt som fengsel der fangene ble brukt som arbeidskraft til byggingen. Å bli dømt til «marstrandsarbeide» ble regnet som den strengeste straffen i svensk lov, til og med strengere enn dødsstraff. For å få mat og drikke måtte de innsatte tjene opp penger etter hvor mye de hadde jobbet. Ble en arbeider syk og ikke kunne jobbe fikk han heller ikke mat. Opptil 20 fanger kunne dele samme rom. Det tok 202 år fra byggingen startet til festningen ble regnet som ferdig bygget.
Etter at Marstrand ble svensk etter freden i Roskilde i 1658 bestemte den svenske kongen Carl X Gustav at det skulle bygges flere mindre forsvarsverk rundt øyene. General og bygningsingeniør Johan Wärneschöld fikk oppgaven å bygge en mindre befestning på toppen av Marstrandsøya. Han bygde en firkantet borggård av stein med et firkantet tårn ved den ene veggen.
Man innså raskt at festningen burde bli forsterket. Tårnet ble forsterket ved at man bygget det firkantete tårnet inn i et nytt rundt et. Murene ble forsterket og bygget høyere. Utover 1600- og 1700-tallet ble festningen ytterligere forsterket og utbygget. Ikke før i 1860 ble festningen regnet som ferdig.
Philippe Adamski

Karriere

Adamski har hatt en fin internasjonal karriere og har til sammen fire medaljer fra orienterings-VM og -EM. På hjemmebane i Savoie vant han sitt første og hittil eneste VM-stafettgull sammen med François Gonon og Thierry Gueorgiou. Franskmannen har vært på pallen individuelt én gang i EM-sammenheng. Det skjedde i bulgarske Primorsko i 2010 da han ble nummer to på langdistansen Både i Tsjekkia i 2008 og i Savoie i 2011 ble det bronsemedalje på langdistansen bak sveitsiske Daniel Hubmann. 
Adamski har siden 2005 representert den finske storklubben Kalevan Rasti i de store klubbstafettene i orienteringsverden. I den største av dem alle, Jukola har franskmannen vunnet hele fire ganger. Han var på Kalevan Rastis vinnerlag i 2007, 2012, 2013 og 2014. Kun seks løpere har gjennom historien flere Jukola-seire en Adamski.
Mar Elias

Mar Elias er en palestinsk flyktningleir i Libanon. Den ligger like ved Beirut. I 2002 var det 1 406 registrerte flyktninger i leiren. Mar Elias er en leir for kun kristne, palestinske flyktninger.
Lyngen sorenskriveri

Lyngen sorenskriveri var et sorenskriveri i Troms fylke mellom 1. januar 1917 og 1. juli 1990. Det oppstod som følge av at Tromsø sorenskriveri ble nedlagt, og i stedet fikk man to nye, kalt Lyngen og Malangen sorenskriveri. Lyngen sorenskriveri omfattet da følgende tinglag: Karlsøy, Lyngen og Skjervøy. Fra 23. september 1921 ble også Tromsøysund tinglag overført til Lyngen sorenskriveri. Fra slutten av 1920-tallet sluttet man å bruke benevnelsen tinglag. Sorenskriveriet dekket nå følgende herreder: Tromsøysund, Sørfjord (fra 1.oktober 1937 navneskifte til Ullsfjord), Karlsøy, Helgøy, Skjervøy, Nordreisa, Kvænangen og Lyngen (fra omkring 1930 delt i kommunene Lyngen, Kåfjord og Storfjord).
Neste endring av jurisdiksjonsområde fant sted i 1964. Deler av Hillesøy, samt de tidligere øydelene av Tromsøysund kommune med unntak av Tromsøya ble lagt inn under Lyngen sorenskriveri. Ullsfjord og fastlandsdelene av tidligere Tromsøysund kommune ble overført til Malangen sorenskriveri. Fra 1. april 1985 ble Balsfjord kommune overført til Lyngen sorenskriveris jurisdiksjonsområde.
1. juli 1990 ble Lyngen sorenskriveri nedlagt. Embetets jurisdiksjonsområde ble fra denne dato en del av den nyopprettede Nord-Troms herredsrett sitt distrikt.

Arkiv

Arkivet etter Lyngen sorenskriveri er avlevert til Statsarkivet i Tromsø i flere omganger. Det daværende Statsarkivkontoret i Tromsø mottok i 1955 64 protokoller, disse utgjorde omtrent 2,8 hyllemeter. I 1989 og 1990 avleverte Lyngen sorenskriveri henholdsvis 51,5 og 9,5 hyllemeter til Statsarkivet i Tromsø. I 2001 kom den det ytterligere arkivmateriale, i alt 6,9 hyllemeter. Arkivmaterialet utgjør i dag samlet om lag 70,7 hyllemeter. Av dette utgjør pantebøker og panteregistre 3 hyllemeter.

Kilder

Statsarkivet i Tromsø: Arkivkatalog for Lyngen sorenskriveri.
Kjell Veine

Oppvekst

Kjell Sverre Nicolaysen, som var hans opprinnelige navn, vokste opp i Storveien 22 på Gressvik. Da han vokste opp under andre verdenskrig ble det reist flere hus i nabolaget. Han var rundt på og så byggeplassene og fattet interesse for bygningsfaget. Etter han var ferdig på Fredrikstad Høyere Allmennskole i 1951, begynte han i lære på Fredrikstad Mekaniske Verksteds snekkerverksted. Her gjorde han svennestykket i møbelsnekkerfaget, et skrivebord for kapteinen på et skip, i 1957. 
Deretter studerte han to år med bygningsteknikk på Göteborgs tekniska institut. Som 17–18-åring bygde han en seilbåt, en Grimstadjolle, hjemme i hagen. Da den kjente båtbyggeren Bjarne Aas fikk se båten skal han ha blitt svært begeistret.
Planen var egentlig å bli interiørarkitekt, men tilfeldigheter førte han til arkitekt Aksel Fronth, som hadde behov for en medarbeider på kontoret. Han begynte som assistent i 1959 og arbeidet der i fire år. Hans oppgaver var i stor grad å lage arbeidstegninger og modeller til de ulike prosjektene.
En av hans første oppgaver var å utarbeide tegninger til barnehjemmet «Harald» i Labråten. I tiden hos Fronth laget han blant annet arbeidstegninger, detaljer og beskrivelser for Norske Folk-gården i Nygaardsgata 3, Hotel City, Onsøy Sparebank på Ørebekk og flere industrianlegg.
Harmogaster

Utseende

Små til middelstore, blanke gjødselbiller.

Levevis

Disse billene har larver som utvikler seg i møkk.

Utbredelse

Slekten er utbredt i Afrika.
Henry Henne

Biografi

Han begynte å studere russisk ved Universitetet i Oslo, men etter å ha fått et Rockefeller-stipend i 1946, begynte han å studere kinesisk under professor Bernhard Karlgren i Stockholm.
Han reiste senere til Hongkong, Japan og USA, der han studerte kinesisk, japansk, koreansk, thai og vietnamesisk ved University of California i Berkeley. I USA møtte han Synnøve («Sunshine»), som ble hans kone.
Før han i november 1965 ble den første professor i øst-asiatiske språk og litteratur ved Universitetet i Oslo, var han blant annet professor i lingvistikk ved International Christian University i Tokyo i Japan og Cornell University i USA.
I 1980 bosatte han seg i hjembyen Bergen og underviste japansk og vietnamesisk ved Universitetet i Bergen, hvor han var professor frem til 1988, da han gikk av med pensjon. Etter det underviste han i japansk ved Norges Handelshøyskole frem til 1992. Også etter den tid forble han en etterspurt Kina-ekspert i mediene.
Henne ble i 1988 tildelt den japanske ordenen Den oppadstigende sols orden i klassen gylne stråler med bånd om halsen.
Jubileumsmedaljen i anledning av 70-året for seieren i Den store fedrelandskrigen 1941–1945

Jubileumsmedaljen i anledning av 70-året for seieren i Den store fedrelandskrigen 1941–1945 (russisk: Юбилейная медаль «70 лет Победы в Великой Отечественной войне 1941–1945 гг.») er en medalje innstiftet av Russlands president Vladimir Putin ved dekret datert 21. desember 2013. Tildelingskriteria ble fastsett ved dekret datert 4. juni 2014. Medaljen ble tildelt krigsveteraner og andre som bidro til krigsinnsatsen i anledning av 70-årsjubileet for seieren i andre verdenskrig.

Utforming

Medaljen er utformet i sølv. Advers har som motiv ordenstegnet for Fedrelandskrigens orden. Under ordenstegnet står årstallene «1945–2015». Reversen bærer innskriften «70 лет Победы в Великой Отечественной войне 1941–1945"» (70-året for seier i Den store fedrelandskrigen 1941-1945) over sju linjer. Innskriften er omgitt av en laurbærkrans.
Medaljen er opphengt i et rødt bånd med to moaréstriper og kantstriper i oransje og svart. Fargene oransje og svart er fargene i båndet til Sankt Georgsordenen fra tsartiden og er en fargekombinasjon som på grunn av dens store militære prestisje ble overtatt av Sovjetunionen og er videreført av Russland i våre dager.

Tildeling

Jubileumsmedaljen ble tildelt både militære krigsveteraner og personer som i sivilt arbeid bidro til krigsinnsatsen. Partisaner og geriljasoldater i motstandsgrupper kunne også hedres med medaljen, likeledes fanger i konsentrasjonsleire og ghettoer. Personer som tidligere var tildelt minnemedaljer for innsats i verdenskrigen, kvalifiserte også til denne medaljen.

Norske mottagere

I tilknytting til markeringen av 70-årsjubileet for seieren i andre verdenskrig ble medaljen tildelt flere norske veteraner.
Air Madagascar

Air Madagascar er et flyselskap med hovedbase i Madagaskars hovedstad Antananarivo. Flyselskapet ble etablert i 1962 og har flyvninger til Europa, Asia og nabolandene i Afrika og i Det indiske hav, i tillegg til å ha et omfattende innenriksnettverk. Hovedbasen er på Ivato International Airport (TNR), Antananarivo.